b'\n_START_ARTICLE_\nMilivoj Zeni\xc4\x87\n_START_PARAGRAPH_\nMilivoj Zeni\xc4\x87 (\xc5\xa0ibenik, 14. kolovoza 1953. \xe2\x80\x93 \xc5\xa0ibenik, 20. studenoga 2011.) je bio hrvatski knji\xc5\xbeni\xc4\x8dar i kulturni povjesni\xc4\x8dar.\n_START_SECTION_\n\xc5\xbdivotopis\n_START_PARAGRAPH_\nRodio se je u \xc5\xa0ibeniku 1953. godine. Diplomirav\xc5\xa1i u Zagrebu na Filozofskom fakultetu, vratio se u \xc5\xa0ibenik, gdje je od 1979. radio u Gradskoj knji\xc5\xbenici Juraj \xc5\xa0i\xc5\xbegori\xc4\x87, desetlje\xc4\x87ima kao njezin legendarni ravnatelj. Bio je sanjar \xc5\xa0ibenika kao grada \xc5\xa1to ima ljudsku mjeru, svakako strateg njegova kulturnog razvoja. Kolebanja u putanji osobnog \xc5\xbeivota nisu dugo trajale. Najprije je projektirao osobni razvoj (upisao je poslijediplomski studij), a onda se posvetio rodnom gradu, njegovoj ba\xc5\xa1\xc4\x87ini, njegovoj sada\xc5\xa1njosti i budu\xc4\x87nosti. Nije pisao mnogo, ali je pisao dobro, poglavito kad se dao na ve\xc4\x87e projekte, na pisanje knjiga U pohvalu od grada \xc5\xa0ibenika: pisana rije\xc4\x8d od najstarijih vremena do danas (\xc5\xa0ibenik, 2002) te Stari \xc5\xa0ibenik: kalama, skalama i butama (Zagreb, 2010), kao i na pisanje vodi\xc4\x8da \xc5\xa0ibenska katedrala (\xc5\xa0ibenik, 2003). Milivoj Zeni\xc4\x87 znatan je dio \xc5\xbeivota posvetio knjizi, hrvatskoj knjizi, poglavito onoj \xc5\xa1ibenskoj. Napisao je vi\xc5\xa1e radova o knji\xc5\xbeni\xc4\x8darstvu i o kulturnoj povijesti, bio suradnik lokalnih glasila, pa i Mati\xc4\x8dine Hrvatske revije. Bio je scenarist dokumentarnog filma \xc5\xa0ibenski trudi, producent filma Rota koji se bavi \xc5\xa1ibenskim renesansnim bakrorescem i kartografom Martinom Koloni\xc4\x87em Rotom._NEWLINE_Godine 1997. Milivoj Zeni\xc4\x87 odlikovan je Redom Danice hrvatske s likom Marka Maruli\xc4\x87a za osobite zasluge u kulturi. Nagradu Ivan Kukuljevi\xc4\x87 Sakcinski primio je 2010. godine u znak priznanja za zasluge u unapre\xc4\x91enju knji\xc5\xbeni\xc4\x8darske struke u Hrvatskoj.'